## Uredba o darovanju stanova i kuća u vlasništvu Republike Hrvatske na područjima posebne državne skrbi hrvatskim braniteljima te članovima obitelji poginulih, zatočenih ili nestalih hrvatskih branitel

### NN 153/2005 (28.12.2005.), Uredba o darovanju stanova i kuća u vlasništvu Republike Hrvatske na područjima posebne državne skrbi hrvatskim braniteljima te članovima obitelji poginulih, zatočenih ili nestalih hrvatskih branitel

# VLADA REPUBLIKE HRVATSKE

**2966**

Na temelju članka 1. Zakona o ovlasti Vlade
Republike Hrvatske da uredbama uređuje pojedina pitanja iz djelokruga
Hrvatskoga sabora (»Narodne novine«, br. 115/2005 i
121/2005 – ispr.), Vlada Republike Hrvatske je na sjednici
održanoj 23. prosinca 2005. godine donijela

## UREDBU

### O DAROVANJU STANOVA I KUĆA U VLASNIŠTVU REPUBLIKE HRVATSKE NA PODRUČJIMA POSEBNE DRŽAVNE SKRBI HRVATSKIM BRANITELJIMA TE ČLANOVIMA OBITELJI POGINULIH, ZATOČENIH ILI NESTALIH HRVATSKIH BRANITELJA IZ DOMOVINSKOG RATA

Članak 1.

Stanovi i kuće u vlasništvu Republike Hrvatske
koji se nalaze na područjima posebne državne skrbi daruju se u vlasništvo
hrvatskim braniteljima te članovima obitelji poginulih, zatočenih ili nestalih
hrvatskih branitelja iz Domovinskoga rata koji su na dan 1. kolovoza 2005.
godine koristili i prebivali u tim stanovima i kućama.

Pravo na darovanje stana ili kuće ostvaruju
osobe iz stavka 1. ovog članka koje su evidentirane kao njihovi korisnici kod
Ministarstva mora, turizma, prometa i razvitka.

Članak 2.

Pravo na darovanje stana ili kuće prema odredbi
članka 1. ove Uredbe ne mogu ostvariti hrvatski branitelji i članovi obitelji
poginulih, zatočenih ili nestalih hrvatskih branitelja iz Domovinskog rata koji
na području Republike Hrvatske imaju u vlasništvu drugi stambeni objekt.

Članak 3.

Osobe koje su prema Zakonu o pravima hrvatskih
branitelja iz Domovinskoga rata i članova njihovih obitelji (»Narodne novine«,
broj 174/2004), podnijele zahtjev za stambeno zbrinjavanje, a koriste stan ili
kuću u vlasništvu Republike Hrvatske na područjima posebne državne skrbi stječu
pravo na darovanje prema odredbama ove Uredbe pod uvjetom da odustanu od
zahtjeva za stambeno zbrinjavanje.

Odustanak od zahtjeva za stambeno
zbrinjavanje dokazuje se zaključkom o obustavi postupka koje donosi
Ministarstvo obitelji, branitelja i međugeneracijske solidarnosti.

Članak 4.

Ugovor o darovanju stana ili kuće sklopit će se
između Ministarstva mora, turizma, prometa i razvitka i daroprimatelja, s tim
da ugovor mora obvezno sadržavati uglavak o zabrani
otuđenja, odnosno stvarnopravnog raspolaganja
darovane nekretnine u roku od 10 godina od dana sklapanja ugovora o darovanju.

Zabrana otuđenja, odnosno stvarnopravnog
raspolaganja darovane nekretnine u navedenom roku upisat će se u zemljišne
knjige istodobno s uknjižbom prava vlasništva na daroprimatelja.

Na ugovor o darovanju iz stavka 1. ovog članka
primjenjuje se odredba članka 14. Zakona o područjima posebne državne skrbi
(»Narodne novine«, br. 26/2003 – pročišćeni tekst i
42/2005).

Članak 5.

Zahtjev za darovanje stana ili kuće u vlasništvu
Republike Hrvatske na područjima posebne državne skrbi, osobe iz članka 1. ove
Uredbe podnose Ministarstvu mora, turizma, prometa i razvitka, koje obavlja sve
stručne i druge poslove koji se odnose na postupak darovanja po ovoj Uredbi.

Zahtjev iz stavka 1. ovog članka može se
podnijeti do 1. veljače 2006. godine, a protekom toga roka gubi se pravo na
darovanje.

Članak 6.

Ministarstvo obrane, Ministarstvo unutarnjih
poslova, te Ministarstvo obitelji, branitelja i međugeneracijske solidarnosti,
dužni su, na zahtjev Ministarstvu mora, turizma, prometa i razvitka, dostaviti
sve podatke o kojima se vodi službena evidencija, a tiču se osobnog i stambenog
statusa osoba iz članka 1. ove Uredbe.

Ministarstvo obitelji, branitelja i
međugeneracijske solidarnosti dostavit će Ministarstvu mora, turizma, prometa i
razvitka popis osoba koje su prema Zakonu o pravima hrvatskih branitelja iz
Domovinskoga rata i članova njihovih obitelji (»Narodne novine«, broj 174/2004)
podnijele zahtjev za stambeno zbrinjavanje, a koje prebivaju na područjima
posebne državne skrbi.

Agencija za pravni promet i posredovanje
nekretninama (APN) dužna je na zahtjev Ministarstvu mora, turizma, prometa i
razvitka dostaviti sve podatke o stambenim objektima, koji su kupljeni na
području posebne državne skrbi od strane Agencije.

Članak 7.

Ova Uredba objavljuje se u »Narodnim novinama«,
a stupa na snagu 1. siječnja 2006. godine.

Klasa: 370-01/05-01/04

Urbroj: 5030108-05-4

Zagreb, 23. prosinca 2005.

Predsjednik

**dr****. sc. Ivo Sanader**,
v. r.

Uredba, NN 153/2005-2966